Għadd ta’ photocopiers dalgħodu ntlemħu mormija fuq l-irdum ta’ Għar Ħassan, fil-limiti ta’ Birżebbuġa u l-qasam industrijali ta’ Ħal Far. Id-deputat Nazzjonalista Herman Schiavone ppubblika r-ritratt ta’ dawn il-photocopiers industrijali u qal li dawn mhumiex oġġetti li ssib fid-dar, waqt li appella li ssir investigazzjoni biex jinqabad min huwa responsabbli. Bosta kkummentaw li l-att huwa iktar tal-mistħija għax il-faċilità tal-iskart goff tinsab biss ftit ’il bogħod, waqt li oħrajn qalu li s-sidien tal-photocopiers jistgħu possibilment jiġu identifikati mis-serial number li jkun irreġistrat fuqhom. Iktar tard, l-aġent tad-ditta tal-photocopiers mormija għamel kuntatt ma’ TVM, fejn qal li diġà sar rapport lill-Pulizija tad-Distrett u se jkun qed jipprovdilhom id-dettalji ta’ min kien xtara l-photocopiers, billi dan jista’ jiġi identifikat mis-serial number u d-data interna tal-kumpanija. Sadanittant, TVM waslitlu wkoll informazzjoni dwar ħanut tal-istationery li seta’ rema dawn il-photocopiers, wara li kienu ilhom diġà diversi ġimgħat fuq il-bankina tal-ħanut. TVM għadda din l-informazzjoni lill-Pulizija biex tinvestiga. Minbarra l-ħidma tad-Direttorat tat-Tindif meta jsiru r-rapporti, il-grupp Birżebbuġa Clean-Up ukoll inaddaf din iż-żona regolarment, minħabba li din ta’ spiss tispiċċa miżbla għal kull tip ta’ skart. Fl-aħħar tas-sena li għaddiet, xi ħadd saħansitra waddab hawn ammont sostanzjali ta’ żejt maħruq li niżel minn ġot-triq għal fuq l-irdum u l-flora ta’ fuqu. Ara wkoll: ARA: Żejt tal-industrija jintrema fuq l-irdum ta’ Għar Ħasan ARA: X’sar minnu Għar Ħasan?